Kjære Rotary medlem

Det er godt å se at mange klubber, små som store har iverksatt møter i den siste tiden, både digitalt, telefonisk og fysisk. Flere har også utendørs møter og aktiviteter knyttet til lokale prosjekter.

Det er KJEMPEBRA, og et tegn for meg som snart skal si farvel som DG at vi fungerer. Vi fornyer oss og vi tar tak i det som de nye sosiale mediene gir oss av fremtidsmuligheter. Både for oss selv, men det aller viktigste: Fornyelse er viktig for å bygge et sterkt og slagkraftig Rotary Distrikt 2310 for fremtiden.

Vi er nødt til å ta på alvor at vi i dag ikke fremstår som en effektiv og foroverlent servicebasert yrkesorganisasjon, men mere som en aktiv pensjonistklubb. Vi har alle et særs ansvar for å gjøre noe med dette i de neste årene for at DGE Inger Marie, DGN Erik og DGNN Terje kan klare å snu skuta slik at vi får ned vårt aldersgjennomsnitt. Det er i dag – med en snittalder på 70,5 år - for høyt til at vi kan kalle oss en yrkesbasert organisasjon.

Vi vil senere komme tilbake med en oppsummering av guvernøråret 2019-20. Distriktsledelsen har sendt sin aksjonsliste til alle presidenter. Hvis denne er sendt ut til medlemmene - så har dere sett at det fortsatt er mange oppgaver som skal videreføres inn i ny guvernør-periode.

Vårt hovedfokus dette året var å starte en prosess med å:

* Forenkle
* Forbedre
* Effektivisere

*Neste viktige steg i prosessen er definitivt:* UTVIKLING OG LEDELSE AV KLUBBENE

I løpet av dette året har vi forbedret og effektivisert distriktets nettsider slik at vi tillitsmennene i klubbene har god støtte i sitt arbeid. Fortsatt er det ting som gjenstår, ikke minst ute i mange av klubbene. Det er allerede i gang en diskusjon; Skal vi ha nettside eller holder det med Facebook, LinkedIn og andre sosiale plattformer etc. Vi i staben har ikke noe fasit svar: DET VIKTIGSTE ER AT NETTSIDER, FACEBOOK OG ANDRE MEDIER BLIR OPPDATERT OG JEVNLIG BRUKT. Uten det forsvinner momentum ovenfor medlemmer, potensielle medlemmer og synligheten i nærmiljøet.Det er også tydelig av vi alle bruker våre internasjonale sider (Rotary.org/MyRotary) i altfor liten grad. Det vil fortsatt være fokus på forbedringer innen bruk av teknologi. Vi både MÅ OG SKAL bli dyktigere slik at vi blir attraktive for den yngre generasjonen.

Alle komitéledere skal i løpet av de neste ukene melde inn en rapport over hva som er utført i løpet av dette året, og som vi i staben vil knytte sammen i årsberetningen. Den skal dere få i god tid før årsmøtet.

Vi har fire flotte prosjekter som skal ha en god fortsettelse,

* Mentoringprosjekter

(i regi av Athenæum Rotaryklubb, Gimle Rotaryklubb, Oslo Rotaryklubb og Vestheim Rotaryklubb)

* + Mentoring for yngre ledere
	+ Mentoring for flyktninger
* Yrkesforum og utvikling av dette (i regi av Eiksmarka Rotary Klubb)
* Medlemsutvikling og opplæring (I regi av Distriktet)

Sammen skal vi sørge for at disse får den riktige fokus/oppmerksomhet i de kommende årene. Vi har mye å gå på, og det arbeidet som har vært utført av de som har ledet disse prosjektene til nå har vært storveis. *Tusen takk skal dere ha.*

Så er det slik at hver DG har sin måte å lede og styre skuta på. Jeg har valgt å gi ansvar til alle, samt myndighet til de som har spesielle oppgaver å utføre, og håper det har båret frukter, både for medlemmene og dem selv.

Mitt år hadde ikke vært mulig å gjennomføre uten en særdeles og god støtte fra distriktssekretær Lars Erik, Irmelin på kommunikasjon og nettsider, PDG Trygve på IT/som mentor, samt den enkelte AG som har forvaltet sitt ansvar ovenfor klubbene i hver sin region på en meget god måte. *Tusen takk til dere alle.*

VI har i tillegg flere komiteledere som utfører store oppgaver. DGNN Terje og Distriktstrener Tor Petter har prosjekter innenfor medlemsutvikling og opplæring i distriktet. Dette er sentrale prosjekter som vi skal og må lykkes med når vi skal utvikle Rotary videre.

Ungdomsvirksomheten, jeg inkluderer Rotaract, har hatt sine samlinger som har vært meget godt utført. Dette med god støtte fra ledere utenfor vårt distrikt også. Oslo Nord Rotary Klubb har vært fødselshjelp for å etablere Kristiania Rotaract klubb. En stor takk til Tor og hans team i klubben for å ha stått på for en slik etablering de siste tre årene.

Vi hadde som mål å gjennomføre et godt PETS og en enda bedre distriktskonferanse. Vi har fått meget gode tilbakemeldinger på begge arrangementene, og vi håper at de ga mening og motivasjon i vårt arbeid.

Vi håper at de kommende arrangementene bare blir bedre og bedre. Vi håper også at flere både kan og gis mulighet til å delta. Mye kan forbedres, forenkles og effektiviseres slik at det faglige utbytte bare blir bedre og bedre og at opplevelsen blir større. Ikke minst er det viktig for klubbene at deltakelse på slike arrangementer koster mindre.

Vår leder for Finanskomiteen, Christian Borgen, har vært en formidabel ressurs for distriktet. *Tusen takk skal du ha* for meget vel utført jobb i 5 år, og takk til dine komitemedlemmer. Dette året vil gi et pent overskudd. Forut for årsmøtet vil vi sende ut forslag ut til klubbene på gode formål som dette overskuddet kan benyttes til.

Så ønsker jeg dere alle en riktig god sommer i Norge, og håper at vi i august igjen kan se hverandre i den enkelte klubb.

Og til DGE Inger Marie som skal ta over stafettpinnen: Jeg ønsker deg lykke til med oppgaven med å lose Distrikt 2310 gjennom din guvernørperiode.

Guvernør-skiftet skjer i Drammen Rotary Klubb den 25. juni.

Alt godt fra oss i staben

v/ Baard